Klaus Hækkerup (S), 2007-05-25:
Jeg skal prøve på ikke at bruge dem fuldt og helt, kan jeg love.
Så vil jeg først starte med Metrocityringen.
Det er jo overraskende, hvad man skal sidde dernede og lægge øre til.
Planlægningen af Metrocityringen startede for 10 år siden.
Der har været arbejdet på den siden da.
Vi taler om den i den her folketingssamling indtil nu største samlede trafikinvestering, som vi beslutter: 15 mia. kr.
Det er et helt kolossalt projekt.
Det bliver det største løft til den kollektive trafik i København og på Frederiksberg.
Det vil gøre, at vi kan udbygge alle fødelinjerne dertil.
Når man så fremstiller det, som om der ikke er sket noget med fødelinjerne, vil jeg sige: Jeg bor selv i Frederikssund, og jeg er lykkelig for, at vi har fået dobbeltspor.
Vi har fået 10-minuttersafgang på S-tog mellem København og Frederikssund.
Vi transporterer mange, mange flere passagerer ind, end vi har gjort før.
For et lille års tid siden, tror jeg det var, afsluttede vi Stogs-ringlinjen uden om København, der kunne fange alle dem op, der ikke behøvede at passere igennem centrum for at komme på arbejde.
Det er en mægtig investering.
Vi er i gang med at forbedre trafikken fra Helsingør til København og i øvrigt videre.
Når vi ser på den danske hovedstad fra Helsingør, er der sporomlægninger, nye spor, bedre spor, og mulighed for hurtigere tog.
Det er så kolossalt, hvad der er sket, og Metrocityringen er set i den samlede udbygning af den kollektive trafik i hovedstadsområdet efterhånden et helt nødvendigt og naturligt skridt.
Så jeg er glad for og stolt af, at jeg på mit partis vegne kan sige, at det går vi fuldt og helt ind for.
Er der ikke problemer, der skal løses?
Jo, men det er da på vej.
Vi har haft en fingerplan for hovedstadsområdet ude til høring.
Den skal så udmøntes i et landsplandirektiv, som jeg forventer kommer inden for en måned.
Jeg har selv været aktiv medspiller i besvarelsen af, hvad der kunne være brug for på trafikområdet i den fingerplan.
Vi ved, at der sidder en Infrastrukturkommission, som i løbet af efteråret vil komme med en redegørelse, og så er vi efterhånden ved at have både det planlægningsmæssige grundlag og det idémæssige grundlag for at sige: Hvordan kommer vi så videre med at udbygge den kollektive trafik og den individuelle trafik, ikke bare her i hovedstadsområdet, men i hele landet?
Det synes jeg er rigtig godt, og det er selvfølgelig i det perspektiv, vi skal se den beslutning, vi vil træffe på næste fredag, om at etablere Metrocityringen.
Jeg vil også godt sige, at vi helt og fuldt kan tilslutte os det, der står i lovforslaget om at ændre strukturen i de to selskaber, der nu bliver til et arealudviklingsselskab og et metroselskab.
Når jeg siger det, er det bl.a. på baggrund af den kritik, der tidligere har været fremført af Rigsrevisionen.
Her synes jeg, det er fint, at Folketinget nu følger op på det, der er tilkendegivet fra Rigsrevisionens side.
Så var der også fra hr. Rune Lund en lidt sur bemærkning om, at man jo skulle bruge byggemodningen ude i Nordhavnen til at betale for Metrocityringen.
Jeg er lige ved at sige: Gid det var så vel.
Og jeg er lige ved at sige: Sådan er det heldigvis ikke.
De penge, der kommer ind ved den fornyede byggemulighed, der er, ved at der bliver mulighed for at omlægge fra gammel havnedrift til boliger; altså den gevinst, som samfundet scorer her – og jeg synes, det er vigtigt, at det er samfundet, der scorer den – bruger vi så til en del af investeringerne i Metrocityringen.
Faktisk skal der herfra medgå 4 mia. kr. til finansieringen.
For vores vedkommende er det imidlertid vigtigt, at den byudvikling, der sker ude i Nordhavnen, ikke alene sker med udgangspunkt i, at det her gælder om at skabe det størst mulige finansieringsbidrag til Metrocityringen.
Og jeg kan sige, at det vil vi også have.
Endelig lægger vi vægt på, at der både som led i en erhvervsaktivitet og som led i en boligudvikling selvfølgelig skal tilvejebringes arealer til rekreative områder.
Det er helt klart, at det ikke kun er de miljøer, der er der i dag, og hvoraf nogle måske skal flyttes lidt længere ud, der skal bevares, men at der også skal skabes plads til nye udviklingsområder.
Jeg ved fra beboere og fra fagfolk på området, at Københavns Kommune er i gang med en meget, meget spændende proces med at inddrage borgerne og sørge for, at de også får indflydelse, og at deres ønsker bliver imødekommet med hensyn til: Hvad skal der være af badefaciliteter?
Hvad skal der være af grønne områder?
Hvad skal der være af cykelveje?
For os i Socialdemokratiet er det, om jeg så må sige, en helt ligeværdig partner, der indgår i det her: hensynet til, at der er et ordentligt miljø i Nordhavnen, også den dag, vi har fået etableret metroen og området er færdigudbygget.
Og jeg vil sige, at vi under forhandlingerne med vores forligspartier kun har mødt forståelse og sympati for det synspunkt.